मनीष सिसोदिया के जेल जाने के बाद इस बार कैलाश गहलोत बजट पेश करेंगे
Delhi Budget 2023 Latest News Update; Arvind Kejriwal Finance Minister Kailash Gahlot Budget Speech Announcements  दिल्ली सरकार का बजट सत्र आज से: मनीष सिसोदिया के जेल जाने के बाद इस बार कैलाश गहलोत बजट पेश करेंगे
दिल्ली सरकार का बजट सत्र 17 मार्च से शुरू हो रहा है। आप सरकार के वित्त मंत्री कैलाश गहलोत 2023-24 का बजट 21 मार्च को विधानसभा में पेश करेंगे। दिल्ली विधानसभा का बजट सत्र LG वी के सक्सेना के सदन को संबोधित करने के साथ शुरू होगा। इसमें सरकार की उपलब्धियां गिनाई जाएंगी।
इस बार के बजट में सड़कों और डबल-डेकर फ्लाईओवर जैसे इंफ्रास्ट्रक्चर प्रोजेक्ट्स के लिए सबसे अधिक पैसा दिए जाने का अनुमान है। हेल्थ और एजुकेशन पर सरकार का विशेष फोकस रह सकता है।
गहलोत पहला बजट पेश करेंगे
वित्त मंत्री कैलाश गहलोत विधानसभा में अपना पहला बजट पेश करेंगे। दिल्ली शराब नीति घोटाला मामले में प्रवर्तन निदेशालय (ED) ने उपमुख्यमंत्री मनीष सिसोदिया को गिरफ्तार कर लिया है। इसके बाद सिसोदिया ने इस्तीफा दे दिया। उनके पास वित्त विभाग भी था। बाद में वित्त विभाग के प्रभार गहलोत को सौंप दिया गया।
सरकार के खिलाफ अविश्वास प्रस्ताव लाएगी भाजपा
गुरुवार को नेता प्रतिपक्ष रामवीर सिंह बिधूड़ी की अध्यक्षता में मीटिंग हुई। इसमें भाजपा विधायकों मोहन सिंह बिष्ट, विजेंद्र गुप्ता, ओमप्रकाश शर्मा, जितेंद्र महाजन, अनिल वाजपेयी, अभय वर्मा और अजय महावर ने हिस्सा लिया। विधायक दल की बैठक में कहा गया कि केजरीवाल सरकार के दो मंत्री जेल में हैं।
सरकार पर अनेक घोटालों के आरोप हैं जिनमें शराब घोटाला, हवाला घोटाला, जासूसी घोटाला, क्लास रूम घोटाला, जल बोर्ड घोटाला, विज्ञापन घोटाला, बिजली सब्सिडी घोटाला, कंस्ट्रक्शन वर्कर्स घोटाला, डीटीसी घोटाला और अस्थायी अस्पताल घोटाला शामिल हैं। ऐसी स्थिति में सरकार को काम करने का कोई नैतिक या संवैधानिक अधिकार नहीं है, इसलिए सरकार के खिलाफ अविश्वास प्रस्ताव लाया जाएगा। बिधूड़ी ने बजट सत्र को बहुत कम अवधि के लिए बुलाने पर असंतोष व्यक्त किया।
80 हजार करोड़ रुपए के करीब हो सकता है बजट
सूत्रों के अनुसार इस बार के बजट में टैक्स रेवेन्यू में बढ़ोतरी के साथ, 2023-24 के लिए सरकार का बजट 80 हजार करोड़ रुपए के करीब हो सकता है। 2022-23 के लिए सरकार का वार्षिक बजट आकार 75,800 करोड़ रुपए था और इससे पहले वर्ष में यह 69 हजार करोड़ रुपए था।
तीन डबल डेकर फ्लाईओवर बनाने की घोषणा संभव
सूत्रों के अनुसार, इस साल दिल्ली सरकार का बुनियादी ढांचे के सौंदर्यीकरण और आधुनिकीकरण की योजना पर फोकस रहेगा। सरकार PWD की सभी 1400 किलोमीटर लंबी सड़कों का सौंदर्यीकरण करेगी। पूरे प्रोजेक्ट के लिए 10 साल में लगभग 20 हजार करोड़ रुपए खर्च करने का प्रस्ताव पेश किया जा सकता है।
आठ साल में 28 फ्लाईओवर और अंडरपास बनकर तैयार होंगे। बजट में 30 फ्लाईओवर, अंडरपास और पुल बनाने का प्रस्ताव सरकार पेश करेगी, ताकि शहर में जाम न लगे। तीन डबल डेकर फ्लाईओवर बनेंगे। निचले दो हिस्सों पर वाहन चलेंगे और ऊपरी डेक पर मेट्रो दौड़ेगी।